LV Eiropas Savienības Oficiālais Vēstnesis C 187/9

Pieteikuma publikācija saskaņā ar 50. panta 2. punkta b) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 187/09

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

PIETEIKUMS GTĪ REĢISTRĀCIJAI

PADOMES REGULA (EK) Nr. 509/2006

(2006. gada 20. marts) par lauksaimniecības produktiem un pārtikas produktiem kā garantētām tradicionālām īpatnībām (2)

SUIKERSTROOP

EK Nr.: NL-TSG-0007-01203 – 27.01.2014.

1. Pieteikuma iesniedzējas grupas nosaukums un adrese

Nosaukums : Kenniscentrum suiker & voeding Adrese : Amsterdamsestraatweg 39a, 3744 MA BAARN Tālrunis : +31 355433455 Fakss : +31 355426626 E-pasta adrese : info@kenniscentrumsuiker.nl

2. Dalībvalsts vai trešā valsts

Nīderlande

3. Produkta specifikācija

3.1. Reģistrējamais(-ie) nosaukums(-i) (Komisijas Regulas (EK) Nr. 1216/2007 2. pants)

Suikerstroop

Atbilstīgi Regulas (ES) Nr. 1151/2012 18. panta 3. punktam mēs vēlamies, lai norāde “ražots atbilstīgi Nīderlandes tradīcijai” (traditioneel Nederlands product) būtu norādīta uz etiķetes tās valsts valodā, kurā produkts tiek tirgots.

3.2. Vai nosaukums

☒ ir īpašs pats par sevi ☐ izsaka lauksaimniecības produkta vai pārtikas produkta specifiskās iezīmes

Nosaukumu tradicionāli izmanto produkta apzīmēšanai. Suikersirop iegūst cukura ražošanas procesā. 1977. gada Rīkojuma par cukuru un sīrupu (Warenwet) 12. pantā noteikts: “Ar norādi Suikerstroop, kas seko aiz tā auga nosaukuma, kurš izmantots produkta iegūšanai, apzīmē sīrupainu šķidrumu, kas iegūts no tā auga novārījuma, kurš izmantots produkta gatavošanā pēc tam, kad ir atdalīti cukura kristāla gabaliņi, (..)” Nav citu produktu ar tādu pašu nosaukumu vai līdzīgu produktu ar līdzīga skanējuma nosaukumu.

3.3. Vai ir lūgta nosaukuma rezervēšana atbilstīgi Regulas (EK) Nr. 509/2006 13. panta 2. punktam

☒ Reģistrācija ar nosaukuma rezervēšanu ☐ Reģistrācija bez nosaukuma rezervēšanas

3.4. Produkta veids

2.3. grupa.: Konditorejas izstrādājumi, maize, mīklas izstrādājumi, kūkas, cepumi un citi konditorejas izstrādājumi

3.5. Tā lauksaimniecības produkta vai pārtikas produkta apraksts, uz kuru attiecas nosaukums atbilstīgi 3.1. punktam (Komisijas Regulas (EK) Nr. 1216/2007 3. panta 1. punkts)

Suikerstroop ir sīrupains šķidrums, ko iegūst no cukurbiešu vai cukurniedru novārījuma, kas ir produkta pamatā pēc tam, kad ir atdalīti cukura kristāliņi, kuru minimālais daudzums ekstraktā ir 80 %; pelnu maksimālais saturs ir 4,0 %, un uzrādītais tīrības faktors ir vismaz 73 %. Pateicoties sausnas un cukuru satura augstajam līmenim (vairāk nekā 60 g uz 100 g), produkts ir ilgi uzglabājams. Cukurs nodrošina nelielu “brīvā” ūdens daudzumu, tāpēc neviens mikroorganisms nevar attīstīties.

Produkta specifika norādīta turpmāk sniegtajā tabulā.

Krāsa Briksa grādi (3) Kopējais cukuru daudzums Suikerstroop 2 000–30 000 UI (4) min. 79 ° min. 70 %

Fizikālās īpašības

Suikerstroop sastāvā ir lipīgs, biezs, diezgan blīvs, tumši brūns un sīrupveidīgs šķidrums. Cukura saturs tajā ir ļoti augsts, proti, vismaz 70 %.

Ķīmiskās īpašības

Suikerstroop minimālais uzrādītais tīrības faktors ir 73 %. Ekstrakta minimālajam saturam jābūt 80 %. Suikerstroop maksimālais pelnu saturs nedrīkst pārsniegt 4 %.

Organoleptiskās īpašības

Suikerstroop ir saldsāļa, nedaudz rūgtena garša. Saldo garšu rada augstais cukura satura līmenis, savukārt sāļo garšu rada minerālelementi un citas cukurbiešu vai cukurniedru sastāvdaļas (šķīstošas), kas rodas sīrupā tā ražošanas procesā.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. punktam

Suikerstroop izejviela ir sīrupveidīgs atlieku šķidrums, kas rodas cukura ražošanas procesā, to iegūstot no cukurbietēm vai cukurniedrēm pēc cukura kristāliņu atdalīšanas.

Kristalizētā cukura ražošanas gaitā ekstrakcijas posmā cukurbiešu vai cukurniedru cukuri tiek šķīdināti ūdenī. Pārējās cukurbiešu vai cukurniedru (kas nav cukuri) sastāvdaļas arī šķīst ūdenī.

Ekstraktu attīra, biezina un kristalizē. Pēc šādā veidā iegūtā cukura šķīduma kristalizācijas tiek atdalīti cukura kristāliņi. Tās cukurbiešu vai cukurniedru sastāvdaļas, kas nav cukuri, tiek saglabāti saldajā atlieku šķīdumā, kuru dēvē arī par moederloog (“mātesūdens”) (= sīrups, notecināšanā iegūts sīrups). Šajā “mātesūdenī” vēl ir daudz izšķīdušu cukuru (aptuveni 85 %). Lai tie varētu kristalizēties, “mātesūdeni” no jauna biezina, līdz rodas jauni cukura kristāli. Kristāliņus atkal atdala no sīrupa. Šo atlieku sīrupu dēvē par sīrupu B. Tajā ir aptuveni 75 % cukuru (sausnā) un nedaudz vairāk to vielu, kas nav cukuri. Tieši sīrupu B izmanto par izejvielu Suikerstroop ražošanā.

Lai atdalītu piejaukumus, attiecīgo sīrupa B daudzumu ielej maisītājā. Piemaisījumus vienlaikus ar ogli pēc tam filtrējot atdala. Tā tiek iegūts attīrīts sīrups B, kas ir galvenā Suikerstroop sastāvdaļa. Šim attīrītajam sīrupam B pievieno cukura šķīdumu (izšķīdinātu ūdenī) un/vai invertcukuru (sīrupu) tā, lai iegūtu 3.5. punktā norādītās īpašības. Invertcukura (sīrups) ir sīrups, ko iegūst, sadalot cukuru (saharozi) glikozē un fruktozē. Attīrīto sīrupu B, cukura un/vai invertcukuru sajauc, līdz tiek iegūta viendabīga masa.

Lai iegūtu Suikerstroop, kura sastāvs atbilst tam, kas aprakstīts 3.5. punktā, šo viendabīgo sīrupveidīgo masu tvaicē vakuumā, līdz tiek sasniegti vēlamie Briksa grādi (vismaz 79 °)

Sīrupu uzglabā rezervuāros, no kuriem ņem sīrupu tā iepildīšanai dažāda veida traukos.

3.7. Lauksaimniecības produkta vai pārtikas produkta specifika

Suikerstroop specifiku rada tas, ka kvalitātes ziņā tas ir ļoti atšķirīgs no citiem sīrupu veidiem, piemēram, ābolu vai bumbieru sīrupa, arī no melases, jo tam ir šādas īpašības:

Izejviela

Suikerstroop raksturo tas, ka šis sīrups tiek 100 % iegūts no cukurbietēm un cukurniedrēm.

Sīrupa sastāvs

Tā kā sīrupu 100 % apmērā iegūst no cukurbietēm un cukurniedrēm, no ogļhidrātiem tā sastāvā ir tikai saharoze un invertcukurs. Minimālais cukura saturs ir 70 % (sk. arī īpašības, kas norādītas 3.5. punktā). Šajā ziņā tas atšķiras arī no melases, kurā cukura saturs ir zemāks par 68 %.

Garša

Suikerstroop sāļo garšu, kurā nedaudz sajūtama rūgta garša, nodrošina vielas, kas nav cukuri un kas ir izejvielā, kuru izmanto tā ražošanai. Kopā ar paaugstināto cukura saturu to klātbūtne piešķir šim sīrupam saldsāļo garšu un aromātu, kas to atšķir no citiem sīrupu veidiem.

3.8. Lauksaimniecības produkta vai pārtikas produkta specifika

Reģistrācijas pieteikumu pamato fakts, ka Suikerstroop ir raksturīga tradicionāla ražošanas metode un tradicionāls sastāvs.

Tradicionāla ražošanas metode

Senāk (17. gs. sākumā) Suikerstroop ražoja ar rokām, taču, sākot ar 1908. gadu, to ražo rūpnieciski. Rūpnieciskās ražošanas metode kopš tā laikā nav mainījusies, lai gan ražošanas process ir uzlabots un racionalizēts un arvien vairāk mehanizēts. Fabrikas (dibinātas 20. gadsimta sākumā, visas ap 1910. gadu) vēl joprojām darbojas, to aprīkojums ir pielāgots tehnikas attīstībai un mūsdienu prasībām.

17., 18. un 19. gadsimts

Suikerstroop tradicionāli ir cukura rafinēšanas blakusprodukts. Savā 1783. gada darbā De suikerraffinadeur (“Cukura rafinētājs”) J. H. Reisig aprakstīja paņēmienu, kādā sīrups tika savākts tecināšanas toveros cukurmaizīšu ražošanas gaitā. Kristalizācijas procesā attīrītais cukura sīrups (kas pēc konsistences ir biezs šķidrums) tika ieliets cukurmaizīšu veidnēs. Veidnes dažas dienas atstāja uz notecināšanas podiem. Šādi savāktu sīrupu dēvēja par ongedekte (“vaļējo”) sīrupu. Pēc tam maizītes apklāja ar mitra smalka māla slāni (kas veicina kristalizācijas procesu un novērš izšķīšanu), pēc tam atkal uzliktas uz podiem. Šīs maizītes lēni aplēja ar ūdeni, un tas pakāpeniski iesūcās tajās. Šādi atdalīto sīrupu dēvēja par “pārsegto” sīrupu. Pēc tam virsējo kārtu (sauso mālu) noņēma, un ar cukurmaizītēm vairākas dienas netika nekas darīts. Tad tās apklāja ar plānāku smalka māla slāni un tās atkal novietoja uz sīrupa podiem un apslacīja ar ūdeni. Šādi savāktu sīrupu dēvēja par “beigu” sīrupu (vistīrākais sīrups).

No 20. gs. līdz mūsdienām

Pateicoties tehnikas progresam (industrializācijai), ražošanas process ļauj iegūt vairāk kristalizēta cukura nekā kādreiz. Melasē/melado (= sīrupā) ir vairāk vielu, kas nav cukuri, un mazāk cukura (cukura saturs zemāks par 68 %, uzrādītais tīrības faktors zemāks par 73 %). Arī garša ir stipri atšķirīga, jo tiek savākti piemaisījumi (pateicoties rūpnieciskās ražošanas procesa efektivitātei) un tā garša ir daudz sāļāka, salīdzinājumā art agrākajiem “beigu” sīrupiem (sīrups, kas iegūts procesa beigās, ražojot ar rokām). Tomēr, tā kā pieprasījums pēc Suikerstroop nemazinājās, tika nolemts to ražot kā patēriņa produktu. Ražošanas process parādījās ap 1900. gadu (sk. aprakstu 3.6. punktā), un kopš 1908. gada produktu pagatavo tā, kā to dara mūsdienās.

Pārskats par ražošanas metodi 1908. gadā un mūsdienās:

Ražošanas metode (saskaņā ar aprakstu 3.6. punktā) 1908. gadā Mūsdienās Izejviela (sīrups B), kas iegūta cukura ražošanas gaitā no cukurniedrēm vai cukurbietēm X X Sīrupa B attīrīšana ar aktīvo ogli X X Cukura šķīduma un/vai invertcukura sīrupa pievienošana atbilstīgi receptei X X Maisīšana līdz homogēnas masas iegūšanai X X Tvaicēšana, izmantojot termisku apstrādi, līdz vēlamās sausnas iegūšanai X X

Tradicionāls sastāvs

Suikerstroop tradicionāli sastāv no saharozes un invertcukura (ogļhidrāti), kas iegūti no cukurbietēm vai cukurniedrēm.

Mūsdienu Suikerstroop sastāvs, attiecībā uz kuru prasības ir aprakstītas 3.9. punktā, ir identisks tam, kāds noteikts 1977. gada Rīkojumā par cukuru un sīrupu (Warenwet).

1977. gada Rīkojumā par cukuru un sīrupu sastāvs aprakstīts šādi: sīrupveida šķidrums, kas iegūts no tā auga novārījuma, kurš pēc cukura kristāliņu atdalīšanas izmantots produkta ražošanā. Turklāt ekstrakta minimālajam saturam vajadzēja būt 80 %, bet uzrādītajam tīrības faktoram 73 %. Pelnu saturs nedrīkstēja pārsniegt 4 %. Šīs svarīgākās Suikerstroop sastāva īpašības nav mainījušās, un tās atbilst mūsdienu Suikerstroop sastāva prasībām, kas aprakstītas 3.5. punktā.

Tadicionālā izmantošana

Suikerstroop ir tradicionālajā virtuvē daudz izmantota sastāvdaļa. Jo Van Lamoen veiktajā uzskaitījumā kolekcijā Streekgerechten en wetenswaardigheden (Reģionā populārie ēdieni un intereses objekti) 1987.–1988. gadam šķiet, ka Suikerstroop tiek izmantots daudzos reģionālās virtuves ēdienos, piemēram, Gronongas piparkūkās, brūnajās pupiņās ar āboliem, Limburgas skābajā gaļā (zoervleisj), Drentes proemenkreuze (ēdienā ar plūmēm) un Zēlandes saldumos boterbabbellars. C. J. Wannée 1910. gada Amsterdamas mājsaimniecības mākslas pavārgrāmatas 6. izdevumā ir arī vairākas receptes ar Suikerstroop. Piemēram, smalkmaizītes, kuras dēvē par bolus, sroop moppen un daudzi citi ēdieni, kurus iesaka padot kopā ar sīrupa mērci (kuras pamatā ir Suikerstroop, jo Holandes agrāko laiku tradicionālās receptes ne vienmēr bija pašas garšīgākās.

3.9. Prasību minimums un procedūras specifisko īpašību pārbaudei

Suikerstroop specifiku var pārbaudīt, ņemot vērā minimālos izmērāmos parametrus, kas obligāti jāievēro attiecībā uz 3.5. punktā norādītajām īpašībām. Katrā produktu partijā (katrā laidienā) ražotājs pārbauda, vai šīs norādes ir ievērotas (katrā ražošanas darbībā).

Nīderlandes Pārtikas produktu un patēriņa preču iestāde (Nederlandse Voedsel en Warenautoriteit, NVWA) pārbauda datus, uzraugot pārbaudes. NVWA vismaz reizi gadā veic izlases veida administratīvas kontroles ražošanas uzņēmumā, lai pārbaudītu saglabātos datus par krāsu, Briksa grādiem un kopējo cukuru saturu (ražotājs veic mērījumus katrai produktu partijai un uzglabā digitāli).

4. Iestādes vai institūcijas, kuras pārbauda atbilstību produkta specifikācijai

4.1. Nosaukums un adrese

Nosaukums : Nederlandse Voedsel en Waren Autoriteit Adrese : Catharijnesingel 59, 3511 GG UTRECHT Tālrunis : +31 882233333 E-pasta adrese : info@vwa.nl

☒ Publiska ☐ Privāta

4.2. Iestādes vai institūcijas konkrētie uzdevumi

Nederlandse Voedsel- en warenautoriteit ir atbildīga par to prasību ievērošanas pārbaudi, kuras izklāstītas ar nosaukumu Suikerstroop apzīmētā produkta specifikācijā.

(1) OV L 343, 14.12.2012., 1. lpp.

(2) OV L 93, 31.3.2006., 1. lpp. Aizstāta ar Regulu (ES) Nr. 1151/2012.

(3) Ūdens šķīdumā izšķīdinātas sausnas, šajā gadījumā cukura, daudzuma mērvienība, ko mēra ar refraktometru.

(4) ICUMSA (Starptautiskā Vienotu cukura analīzes metožu komisija) mērvienība. Jo augstāks ir UI rādītājs, jo spilgtāka krāsa.

Tā ir netieša tīrības pakāpes mērvienība.